ประคองตัวโมนิก้าและทีมงาน
*ในเมื่อดัชนียังพยายามยืนเกาะเส้นแนวรับ 10 วันที่บริเวณ 1,537 จุดตลอดเวลา “โมนิก้า” ก็รู้ได้ในทันทีว่า สถานการณ์ของตลาดหุ้นไทยยังอยู่ดีมีสุข ไม่มีอะไรต้องวิตกกังวลจนเกินเหตุ แรงเทขายที่มีออกมาเป็นระลอก น่าจะเป็นเพียงแค่การทดสอบกำลังใจ ส่วนแรงซื้อที่มีเข้ามาในแต่ละรอบ น่าจะเป็นความต้องการช้อนหุ้นเก็บไว้จริงๆ ดัชนีถึงแกว่งตัวผันผวนอย่างที่เห็นนี้แหละค่ะ
24 ส.ค. 2559

*ในเมื่อดัชนียังพยายามยืนเกาะเส้นแนวรับ 10 วันที่บริเวณ 1,537 จุดตลอดเวลา “โมนิก้า” ก็รู้ได้ในทันทีว่า สถานการณ์ของตลาดหุ้นไทยยังอยู่ดีมีสุข ไม่มีอะไรต้องวิตกกังวลจนเกินเหตุ แรงเทขายที่มีออกมาเป็นระลอก น่าจะเป็นเพียงแค่การทดสอบกำลังใจ ส่วนแรงซื้อที่มีเข้ามาในแต่ละรอบ น่าจะเป็นความต้องการช้อนหุ้นเก็บไว้จริงๆ ดัชนีถึงแกว่งตัวผันผวนอย่างที่เห็นนี้แหละค่ะ
*ฉะนั้นอย่าได้แปลกใจที่ดัชนียังสามารถยืนปิดที่ 1,540.06 จุด บวกไป 0.82 จุด ด้วยมูลค่าการซื้อขาย 5.46 หมื่นล้านบาท เพราะมันเป็นผลมาจากแรงซื้อของฝรั่งตาน้ำข้าวเป็นหลัก ดัชนีถึงยืนประคองตัวได้อย่างเหนียวแน่น และเหตุการณ์ที่จะเห็นบ่อยขึ้นหลังจากนี้คือ sidewayเพื่อรอจังหวะเหมาะๆ ในการเทกตัวขึ้นไปทดสอบแนวต้าน 1,550 จุดนะจะบอกให้
*วันนี้ไม่ต้องถามว่า “โมนิก้า” คิดอย่างไรกับการแกว่งตัวของดัชนีในเที่ยวนี้? เพราะคำตอบที่จะได้จากปากของเดี๊ยนก็คือ การขึ้นลงของดัชนีไม่ได้เป็นองค์ประกอบสำคัญในการซื้อหุ้น! เนื่องจากหัวใจสำคัญของการลงทุนมันอยู่ที่หุ้นตัวที่พูดถึงจะทำกำไรหรือเปล่า? ซึ่งเป็นหัวข้อที่เดี๊ยนมักจะเอ่ยถึงเป็นประจำ โดยเฉพาะในยามที่นักลงทุนขาประจำเริ่มคลำเป้าไม่ถูกไงล่ะค่ะ
*เหมือนกับการเทกตัวของเจ้าจำปี THAIกระชากขึ้นมาปิดที่ 28 บาท บวกไป 2.25 บาท หรือขึ้นไป 8.75% ด้วยมูลค่า 1.37 พันล้านบาท “โมนิก้า” ถือเป็นจังหวะเข้าทำอย่างต่อเนื่องของฝรั่งตาน้ำข้าว หุ้นถึงพยายามขึ้นไปทดสอบแนวต้าน 30 บาทอีกครั้ง ซึ่งเป็นเรื่องที่อยากจะเม้าท์ให้ฟังสุดๆ เพราะการขึ้นเที่ยวนี้เหมือนเป็นการเดิมพันครั้งใหญ่ หากผ่านขึ้นไปได้ รับรองยาวแน่ๆ เจ้าค่ะ
*เหมือนกับในรายของ CPN เปิดตัวอย่างสวยหรู พร้อมกับทะยานขึ้นมาปิดที่ 59.25 บาท บวกไป 1.25 บาท หรือขึ้นไป 2.20%  ด้วยมูลค่าการซื้อขาย 900 ล้านบาท “โมนิก้า” ไม่สามารถตีความเป็นเรื่องอื่นใดได้ นอกเสียจากความเชื่อมั่นที่มีอยู่ล้นปรี่ จึงต้องดูกันว่า รอบนี้จะวิ่งทะลุ 60 บาทได้ไหม? วันนี้คงต้องดูกันต่อไปว่า “อึดยิ่งกว่าอึด ภาค 2” จะมีไหม? ในเมื่อวอลุ่มหนุนเข้ามาสุดๆ พะยะค่ะ
*ส่วนที่อึดของแท้แน่นอน “โมนิก้า” ขอยกตำแหน่งให้กับ IFECราคาหุ้นพยายามไต่ระดับขึ้นตลอดเวลา แต่ทำได้ดีที่สุดแค่ประคองตัวปิดที่ 6.75 บาท บวกไป 0.30 บาท หรือขึ้นไป 4.70% ด้วยมูลค่า 860 ล้านบาท  เขาถึงได้เม้าท์กันว่า “บุญมีแต่กรรมบัง” ทุกอย่างมาในทางที่ดีทั้งหมด แต่พอไม่มีเจ้าภาพ หุ้นถึงกับม่อยกระรอกทันทีแบบนี้ เดี๊ยนถึงเชียร์ให้แฟนคลับขาลุยติดตามหุ้นตัวนี้ให้ดีๆ เพราะวอลุ่มเริ่มมาเยอะขึ้นนะจ๊ะ
*แข็งโป๊กไม่แพ้กัน คงต้องยกให้หุ้นไก่ CPFตลอดทั้งวันยืนต้านทานแรงเทขายอย่างแข็งแกร่ง และยังพยายามหาช่องขึ้นไปสร้างฐานใหม่เป็นระยะ ก่อนจะทำได้แค่ปิดที่ระดับ 32.50 บาท บวกไป 0.75 บาท หรือขึ้นไป 2.40% ด้วยมูลค่า 1.50 พันล้านบาท   “โมนิก้า” ถึงมั่นอกมั่นใจว่า ราคาต่ำกว่านี้ไม่น่าจะได้เห็นอีกแล้ว เพราะที่เห็นตอนนี้ก็ต่ำเกินไปแล้ว อุตส่าห์แข็งสู้มาทั้งวัน จู่ๆ วันนี้จะอ่อนปวกเปียก มันเสียยี่ห้อ เจ้าสัว..ไม่เชื่อให้เตะปี๊บดูก็ได้..สนอะป่าว!
*ส่วนหุ้นที่เหมาะต่อการตามน้ำมากที่สุดในจังหวะนี้คือ WIIK  หลายคนอาจมองเป็นหุ้นพื้นๆ  และไม่ใช่หุ้นทางเลือกในยามนี้ แต่สำหรับความคิดเห็นของ “โมนิก้า” กลับมองหุ้นตัวนี้เป็นอีกแบบ เพราะของมันรู้กันอยู่เต็มอกโตๆ ว่า ราคาหุ้นควรสูงกว่านี้  วานนี้ถึงเห็นหลายคนกรูเข้ามาเล่นหุ้นตัวนี้กันจ้าละหวั่น ส่งผลให้ราคาหุ้นวิ่งขึ้นมาปิดที่ 4.90 บาท บวกไป 0.52 บาท หรือขึ้นไป 12% ด้วยมูลค่า 372 ล้านบาท แถมยังมีความพยายามไต่ระดับขึ้นทำ highตลอดเวลาแบบนี้ เข้าตำรา “ยามบุญมากาไก่กลายเป็นหงส์” ชัดๆ นะเนี่ย
*เช่นเดียวกับกรณีของ LOXLEY   ราคาหุ้นทะยานขึ้นอย่างเร่าร้อน “โมนิก้า” ถือเป็นเรื่องบุญเก่าที่ทำไว้ค่อนข้างเยอะก่อนหน้านี้ แล้วได้รับอานิสงส์มาจนถึงทุกวันนี้ แถมมีข่าวดีเกี่ยวกับโปรเจ็กต์ที่พยายามปลุกปั้นเข้ามาซัพพอร์ตอีกทอดหนึ่ง หุ้นเลยกระชากขึ้นมาปิดที่ 3.34                 บาท บวกไป 0.24  บาท หรือขึ้นไป 7.70% ถ้ามองในมุมของนักเล่นบอกได้ทันทีว่า เรื่องนี้ยังไม่จบง่ายๆ จึงต้องดันราคากันต่อไปนะจะบอกให้
*อ้อ..เกือบลืมเม้าท์ถึงหุ้นฮอตฮิตอย่าง VGIไปเสียแล้ว! เดี๊ยนเลยขออนุญาตย้ำหัวหมุดตัวเดิมอีกครั้งว่า หุ้นกำลังไต่เพดานบินขึ้นไปเรื่อยๆ บวกกับได้แรงหนุนจากเส้น 10 วันทำมุมเอียง 45 องศา จึงมีความเป็นไปได้ที่จะขึ้นไปทดสอบแนวต้าน 7 บาท หลังวิ่งขึ้นมาปิดที่ 6.60 บาท บวกไป 0.35 บาท หรือขึ้นไป 5.60% ด้วยมูลค่า 730 ล้านบาท มันเป็นจังหวะของคนที่ชอบ followนะจะบอกให้
*ส่วนคนที่ชอบของร้อน “โมนิก้า” ขอแนะนำให้มองหุ้นขยะ YUASAเป็นเครื่องเตือนใจยามเคาะขวาสุดตัว เพราะข้อมูลข่าวสารที่เกิดขึ้นก่อนหน้านี้ ล้วนเป็นเรื่องลับลวงพราง จนผู้คนติดหุ้นราคาสูงกันเป็นทิวแถว ล่าสุดหุ้นวิ่งขึ้นมาปิดที่ 14  บาท บวกไป  2.30 บาท หรือขึ้นไป 19.70% ด้วยมูลค่า 560 ล้านบาท มันคล้ายคลึงกับเหตุการณ์ก่อนหน้านี้ที่หุ้นขึ้นไปแตะ 12 บาท แล้วรูดลงมากองอยู่ที่ 9  บาทเลย..ส่วนรอบนี้ขึ้นมาทำจุดสูงสุดใหม่ แล้วจะลงมาจุดไหน ต้องติดตามดูกันเอาเองนะคะ